‘Eindig inperking nou; SA ekonomie kan dit nie langer bekostig’Dr. Pieter Groenewald, leier van die VF Plus. (Foto: VF Plus) Die beste bedoelings met die Covid-19-inperkingsmaatreëls kan nie meer opgeweeg word teen die rampspoedige en tragiese gevolge van ŉ gebroke ekonomie en rekordhoë vlakke van werkloosheid nie. Dr. Pieter Groenewald, VF Plus-leier, meen pres. Cyril Ramaphosa moes teen hierdie agtergrond die land lank reeds vrygestel het van enige inperking wat enigsins ŉ impak op die ekonomie kon hê. “Om nou na vlak 1 te beweeg met ŉ derde vlaag Covid-19-infeksies wat skerp afneem, dien geen doel nie.” Ramaphosa het Donderdagaand die land toegespreek oor wysigings aan die land se reaksie op die Covid-19‑pandemie en aangekondig dat daar van Vrydag af na vlak 1 van die inperking geskuif word. Die aandklokreël is onder andere verander en geld nou van 00:00 tot 04:00, terwyl groter byeenkomste mag plaasvind en die verkoop van alkohol word toegelaat volgens normale lisensievoorwaardes. Die dra van maskers bly verpligtend. Groenewald meen Covid-19 het tot nou toe nie die rampspoedige gevolge in Suid-Afrika gehad soos wat aanvanklik voorspel is nie. “Kundiges is selfs van mening dat die gevolge van natuurlike immuniteit tesame met die aantal inentings tot dusver reeds ŉ volgende vlaag infeksies kan voorkom. “Hierteenoor is die land se ekonomie, met werkloosheid wat volgens Bloomberg die hoogste in die wêreld is, op ŉ kantelpunt en die skade onmeetbaar wanneer totale armoede, hongersnood en ŉ gebrek aan alle aanvaarde lewensmiddele in ag geneem word. “Anders as in ander lande met sterker ekonomieë, is hierdie groeiende miljoene werkloses die ware tragedie van Covid-19 in Suid-Afrika. Veral die miljoene jeugdiges sonder werk of enige hoop op ŉ toekoms is ŉ vulkaan wat reeds besig is om uit te bars soos duidelik gesien kan word in die land se skerp stygende misdaadsyfers. “Een manier om dit om te keer, is om dadelik enige vorm van inperking op die ekonomie te laat vaar. Dit is op kort termyn. Daarna moet die land se kiesers saam van die ANC ontslae raak sodat die ekonomie weer opgebou kan word. “Gebeur dit nie, gaan daar ŉ vulkaniese uitbarsting van geweld in die land plaasvind, gevoed deur hongersnood en armoede, wat Juliemaand se onluste en anargie totaal sal oorskadu.” ‘Stop die inperking, die ramptoestand en korrupsie’ John Steenhuisen, leier van die DA. (Foto: DA/Twitter) DA-leier John Steenhuisen het ook sy party se beroep op pres. Ramaphosa om die inperking te beëindig, herhaal. “Mense ly en werk gaan steeds onnodig verlore weens sinnelose beperkings wat lankal deur sy eie party geïgnoreer word. Slegs ernstig onverskillige leiers sou voortgaan om werksvernietigende beperkings op wetsgehoorsame mense af te dwing terwyl hulle self die reëls oortree, soos die ANC verlede week weer gedoen het met die bekendstelling van sy manifes. “Dit is skynheiligheid van die ergste orde. Almal wat die wet oortree het, moet vervolg word soos al die gewone mense wat die afgelope 18 maande aangekla is weens die oortredings van die inperking.” Die ramptoestand moet ook beëindig word aangesien dit korrupsie moontlik maak, deur regeringsdepartemente toe te laat om strenger finansiële beheermaatreëls te omseil, meen Steenhuisen. “Die spesiale ondersoekeenheid se verslag oor die Digital Vibes-skandaal wys hoekom die ramptoestand onmiddellik beëindig moet word en hoekom die ANC so huiwerig is om dit te doen.” Daar is volgens Steenhuisen geen regverdiging om die inperking of om die ramptoestand voort te sit nie. Covid-19-gevalle neem in al nege provinsies af en alle volwassenes het nou genoeg geleentheid gehad om ingeënt te word terwyl mense ook deeglik bewus is van die voorsorgmaatreëls wat hulle moet tref om die risiko’s wat hulle in die gesig staar, te bestuur. Die regering moet eerder sy pogings daarop toespits om mense bewus te maak en aan te moedig rakende die veiligheid van entstowwe. “’n Entstofveldtog wat goed uitgevoer word, sal baie doeltreffender wees as ’n verpligte inentingsbeleid.” Boonop kantel die beperkings eenvoudig die kiesveld vir diegene wat bereid is om die wet te oortree, wat die vooruitsigte vir ’n vrye en regverdige verkiesing ondermyn, voer Steenhuisen aan. “Meneer die president, beëindig die inperking en die ramptoestand nou en stop die korrupsie ter wille van die miljoene Suid-Afrikaners wat dieper in armoede gedompel is en deur ’n ongelooflike onseker toekoms in die gesig gestaar word.”